**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για τo νομοσχέδιο «Ο περί Προστασίας του Καταναλωτή (Τροποποιητικός) (Αρ. 2) Νόμος του 2022»**

**Παρόντες:**

Κυριάκος Χατζηγιάννης, πρόεδρος Πανίκος Λεωνίδου

Ονούφριος Κουλλά Μιχάλης Γιακουμή

Νίκος Σύκας Σταύρος Παπαδούρης

Κώστας Κώστα

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε το πιο πάνω νομοσχέδιο σε τέσσερις συνεδρίες της, που πραγματοποιήθηκαν στις 7 Ιουνίου, στις 20 και 29 Σεπτεμβρίου και στις 11 Οκτωβρίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι της Υπηρεσίας Προστασίας Καταναλωτή του Υπουργείου Ενέργειας, Εμπορίου και Βιομηχανίας, της Νομικής Υπηρεσίας της Δημοκρατίας, της Επιτροπής Προστασίας του Ανταγωνισμού, του Συνδέσμου Τραπεζών Κύπρου, του Κυπριακού Συνδέσμου Καταναλωτών, της Παγκύπριας Ένωσης Καταναλωτών και Ποιότητας Ζωής, καθώς και του ΚΕΒΕ και της ΠΟΒΕΚ. Το Γραφείο Επιτρόπου Προστασίας Δεδομένων Προσωπικού Χαρακτήρα, ο Σύνδεσμος Ασφαλιστικών Εταιρειών Κύπρου, η εργοδοτική οργάνωση ΟΕΒ και οι συνδικαλιστικές οργανώσεις ΣΕΚ, ΠΕΟ και ΔΕΟΚ, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Στο στάδιο της συζήτησης του νομοσχεδίου ενώπιον της επιτροπής παρευρέθηκαν επίσης τα μέλη της επιτροπής κ. Γιαννάκης Γαβριήλ, Ανδρέας Πασιουρτίδης και Χρύσης Παντελίδης.

Σκοπός του προτεινόμενου νόμου είναι η τροποποίηση του περί Προστασίας του Καταναλωτή Νόμου, ώστε να επιτευχθεί πλήρης εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Οδηγία 2019/2161 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019 για την τροποποίηση της οδηγίας 93/13/ΕΟΚ του Συμβουλίου, και των οδηγιών 98/6/ΕΚ, 2005/29/ΕΚ και 2011/83/ΕΕ του Ευρωπαϊκού Κοινοβουλίου και του Συμβουλίου όσον αφορά την καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών».

Ειδικότερα, με το νομοσχέδιο μεταξύ άλλων διασφαλίζεται περισσότερη διαφάνεια στις διαδικτυακές αγορές με την επιβολή στους εμπορευόμενους πρόσθετων υποχρεώσεων ενημέρωσης, ρυθμίζεται η απαγόρευση συγκεκριμένων παραπλανητικών εμπορικών πρακτικών και εισάγονται αποτελεσματικότερες και πιο πρακτικές κυρώσεις για σκοπούς καλύτερης εφαρμογής των κανόνων προστασίας σε σχέση με τους καταναλωτές.

Σύμφωνα με τα στοιχεία που κατατέθηκαν ενώπιον της επιτροπής, σκοπός της Οδηγίας 2019/2161 είναι μεταξύ άλλων η κάλυψη των κενών που διαπιστώθηκαν κατόπιν αξιολόγησης του υφιστάμενου θεσμικού πλαισίου, πολλά από τα οποία αφορούν ψηφιακές συναλλαγές και γενικότερα την ψηφιακή αγορά.

Στο πλαίσιο της εξέτασης του νομοσχεδίου ενώπιον της επιτροπής το Υπουργείο Ενέργειας, Εμπορίου και Βιομηχανίας, σε συνεργασία με τη Νομική Υπηρεσία της Δημοκρατίας, υπέβαλε στην επιτροπή αναθεωρημένο κείμενο του νομοσχεδίου, στο οποίο προβλέπεται μεταξύ άλλων η παροχή δυνατότητας στο δικαστήριο να εξετάζει αυτεπάγγελτα τον καταχρηστικό χαρακτήρα οποιασδήποτε συμβατικής ρήτρας η οποία ενδεχομένως να περιλαμβάνεται σε σύμβαση που είναι αντικείμενο υπόθεσης που εκδικάζεται ενώπιόν του.

Κατά τη συζήτηση του αναθεωρημένου κειμένου και ειδικότερα της παροχής της πιο πάνω δυνατότητας στο δικαστήριο, η επιτροπή αποφάσισε όπως τροποποιήσει την εν λόγω πρόνοια, ώστε να μην παραμένει στη διακριτική ευχέρεια του δικαστηρίου η εξέταση του καταχρηστικού χαρακτήρα συμβατικής ρήτρας, αλλά το δικαστήριο να υποχρεούται σε κάθε περίπτωση να προβαίνει σε τέτοιου είδους εξέταση.

Σημειώνεται ότι η επιτροπή στο πλαίσιο της μελέτης του νομοσχεδίου έκρινε σκόπιμο όπως επιφέρει στο κείμενο αυτού επιπρόσθετες τροποποιήσεις με σκοπό τη διασαφήνιση ορισμένων προνοιών του, καθώς και τη βελτίωσή του από νομοτεχνικής απόψεως.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

18 Οκτωβρίου 2022

Αρ. Φακ.: 23.01.063.070-2022

ΝΚ/ΣΓΘ, ΡΠ/ΠΧ΄Ν